钦定古今图书集成/明伦汇编/官常典/第659卷 > 《河南县尉厅壁记》张景
## 钦定古今图书集成/明伦汇编/官常典/第659卷 > 《河南县尉厅壁记》张景

县尉能御盗，而不能使民不为盗，盗贼息，非尉之能，
盗贼繁，过不在乎尉矣。上失其平，下苦其情，弱者困
死，强者偷生，盗之常也，岂乐盗哉？无竭民力，民心安
逸；无尽民物，民利丰实。居乡聚族，有良有睦，履诈迹
伪，有责有愧，民之常也，孰肯为盗哉？故曰：“能与过不
在乎尉，在时政之得失尔。”若夫平斗讼，慑凶狡，惟盗
“是御者，尉之职也。苟失其人，则贪残诬枉，民不胜弊，
反甚于盗焉。今郡县至广，庸不知所得者几何人哉？”
太原王昭度字世范，登进士第，为河南尉。尉之职无
所不举。虽然，诚不足展世范之才，顾其所得，亦斯民
幸矣。世范与景有旧，因求记刻于厅壁，庶有信于后，
于是乎书。